text: Nye fotovogne forsinket
  25 februar 2013 kl. 09.37
  En god nyhed for folk med krampe i højre fod: Politiets nye, digitale fotovogne kommer først efter sommerferien. Men så bliver der til gengæld fire gange flere...!
  I dag fotograferer 25 ATK-vogne bilister, som kører for hurtigt. Det foregår med gammeldags sort/hvid-film - og op mod 40 pct. af billederne må kasseres.
  Efter sommerferien udvides tallet til 100 vogne. De udstyres med det sidste nye digitale udstyr.
  - Det betyder, at operatøren på stedet kan se billederne, så eventuelle fejlindstillinger kan rettes, siger specialkonsulent Bent Bruun, Rigspolitiet, til TV SYD.
  Samtidig vil bilister, som bliver blitzet, ikke skulle gå i 14 dage og vente på billedet. I dag, hvor filmen skal sendes til fremkaldelse og derefter bearbejdes, kan der gå op til to uger, før kopien ligger i postkassen.
  Med de nye fotovogne kunne billederne - i teorien - sendes fra fotovognen, så snart de er optaget.
  - Jeg er lidt skeptisk overfor de ting, som ingeniørerne siger kan virke. Jeg vil gerne se det andet fungere i praksis, siger Bent Bruun.
  I sommer bebudede Rigspolitiet, at de nye fotovogne skulle være klar til årsskiftet. Men ordren er så stor, at den skal i EU-udbud.
  - Det er overstået, og vi er i gang med at forhandle med leverandørerne, siger Bent Bruun. Og de 100 biler er indkøbt.
  